Jaan Kruusvalli võib  nimetada eesti näitekirjanduse silmapaistvaks minimalistiks, tema näidendeid on võrreldud seisundimuusikaga.  Nende isikupärases omailmas on palju vaikust, tihti vähe tegelasi, me ei saa suurt selgust nende elukäigust, nad räägivad vähe. Kuidas saaksimegi Kruusvalli tegelastest rohkem teada, kui nad juba ise ütlevad partnerile tihti "Ära küsi!". Tihti on neis aimatav ilmaoleku valu - igapäevane elu tundub "elu aseaine vaid". Kuid eks ilmaolekutunde põhjatus mõõdab tolle ülimust, millest ilma ollakse,  ja küllap on need traditsioonilised väärtused: pidevus, korrastatus, kokkukuuluvus, armastus. Kõiki neid väärtusi kannab endas ka Jaan Kruusvalli seni lavastamata näidend "Tasandikkude helinad", mis esietendub Saueaugu Teatritalus 14. juulil 2011 ja moodustab mõttelise järje varem sealsamas lavale jõudnud Kruusvalli näidendile "Kustutage kuuvalgus".  Mängivad: Kaie Mihkelson, Garmen Tabor, Tõnu Oja, Pääru Oja, Katariina Kabel